中原民謠 過沃州
作者：周麟之
朝代：宋

paragraphs: 過沃州，停車聽我遺民謳。
茲爲名邦古趙地，皇家得姓基鴻休。
自胡雜居民在鼎，民心不改千年并。
一日天開神火流，祥光塞空吐金景。
胡人驚呼上畔知，曰此異兆誰當之。
天其有意福趙氏，於斯效瑞騰炎輝。
是歲更名州作沃，自謂火炎瑞可撲。
不知字讖愈分明，天水灼然真吉卜。
君看石橋十尺橫，上有蹋跡青騾行。
當年勝概壓天下，豈忍歲久蒙氈腥。
我有簞壺辦漿饋，未審王師何日至。
此身終作沃州民，趙氏帝王千萬祀。